Moderné sedadlo osobného automobilu
**Sedadlo** (iné názvy: **automobilové sedadlo**, **sedadlo automobilu**, neformálne **autosedadlo**) je časť interiéru vozidla určená na sedenie (v užšom zmysle len jedného dospelého) cestujúceho; podopiera jeho telo a prenáša prevažnú časť tiaže v dôsledku hmotnosti jeho tela.

Väčšina sedadiel v automobiloch je vyrobená z odolného materiálu, aby vydržali dlhodobé používanie. Najbežnejším materiálom je polyester.

Druhy sedadiel automobilov
--------------------------

Lavicové sedadlo pre troch pasažierov
Hlavné typy sedadiel automobilov sú[chýba zdroj]:

* *Anatomicky tvarované sedadlo* je samostatné sedadlo s tvarovanou plošinou, ktoré je určené pre jednu osobu. Zvyčajne majú zaoblené zadné časti a môžu ponúkať rôzne nastavenia, ktoré zvyšujú komfort pre cestujúcich.
* *Lavicové sedadlo* je ploché a určené pre sedenie až troch osôb. Používa sa často pre spolujazdcov v druhom rade osobných a dodávkových vozidiel.
* *Sklápacie sedadlo* je zväčša núdzové sedadlo, využívané na občasné, resp. krátkodobé používanie (napr. v 3. rade vanov).
* *Detské zadržiavacie zariadenie* (tzv. *(detská) autosedačka*) je špeciálny druh sedadla so zvýšenou ochranou, určený pre deti. Štandardne nie je súčasťou výbavy a do vozidla sa upevňuje bezpečnostným pásom.

Sklápacie sedadlá
-----------------

Sklápacie sedadlo z roku 1921
Rané cestovné automobily mali sklápacie pomocné sedadlá na zvýšenie kapacity pre cestujúcich. Niektoré automobily boli k dispozícii s vonkajším núdzovým sedadlom, ktoré po vyklopení malé podobu čalúneného sedadla pre jedného alebo dvoch cestujúcich. 

Niektoré sedany majú sklopné zadné sedadlá na získanie nákladného priestoru. Sklápacie sedadlo predného spolujazdca využíva napr. Chrysler PT Cruiser, čím umožňuje vytvoriť vo vnútri vozidla dlhšiu ložnú plochu.

Ergonómia
---------

Nastaviteľné mechanizmy na sedadlách umožňujú užívateľovi zmeniť tvar i sklon operadla sedadla v bedrovej oblasti, prípadne upraviť výšku sedadla či hlavovej opierky. Moderné sedadlá sú koncipované tak, aby redukovali tlak na stavce chrbtice a nespôsobovali nadmerné zaťaženie posádky pri dlhších trasách. Zvýšenú ochranu poskytujú aj sedadlá s výrazným bočným vedení, (tzv. športové sedadlá, resp. „škrupinky"), ktoré však sťažujú nastupovanie a vystupovane z vozidla. Špeciálnu kategóriu tvoria detské zadržiavacie zariadenia, ktoré sa používajú pri preprave detí a do vozidla sa upevňujú pomocou bezpečnostných pásov.[chýba zdroj]

Bezpečnosť
----------

Národný zákon o bezpečnosti dopravy a motorových vozidlách, prijatý v USA v roku 1966, zaviedol štandardy pevnosti automobilových sedadiel. Zahŕňali požiadavky na správne ukotvenie a konštrukciu zostáv sedadiel automobilov.

Bočné airbagy sa často montujú priamo do bočných častí sedadla, čím zvyšujú ochranu posádky najmä pri bočnom náraze.

Elektricky nastaviteľné sedadlá v automobiloch
----------------------------------------------

Postupným vývojom vznikli automobilové sedadlá, ovládané elektromotormi. Pasažier si pohodlne nastaví pomocou tlačidiel sklon opierky, výšku sedadla, ako aj prídavné funkcie ako tvrdosť sedadla, vyhrievanie, ventiláciu či aktiváciu masážnych prvkov sedacej časti. Ovládacie prvky sedadla sa najčastejšie nachádzajú na paneloch dverí, prípadne na boku sedadla. Súčasťou vo vozidlách vyšších tried sú individuálne nastavenia sedadla, ktoré sú často súčasťou komplexného nastavenia viacerých prvkov (poloha volantu, sedadla, zrkadiel, teploty či pruženia). K dispozícii má tak viacero používateľov rýchle nastavenie požadovaných parametrov, čím sa dosahuje vyšší komfort, no tiež zvýšenie bezpečnosti a úsporu času.[chýba zdroj]

Ochrana sedadiel v automobiloch
-------------------------------

Sedadlá v automobiloch sú od výroby spravidla potiahnuté kvalitnou a odolnou textíliou, koženkou alebo kožou. Pri klasických sedadlách sa na ochranu často používajú autopoťahy, ktoré majú i dekoračnú funkciu. Zabraňujú opotrebeniu či znečisteniu povrchu sedadla a umožňujú jednoduché čistenie. Koženkou alebo kožou čalúnené sedadlá poťahy zvyčajne nepoužívajú. Poťahy tak pomáhajú zachovať hodnotu vozidla a maximalizovať pohodlie vodiča a cestujúcich.[chýba zdroj]

Konštrukcia sedadla automobilu
------------------------------

### Časti sedadla automobilu

Sedadlo sklopené tak, aby sa na ňom dalo ležať (1954)
Otáčateľné sedadlo na urýchlenie nastupovania (1960)
Časti sedadla automobilu sú 
: 

* opierka rúk (=lakťová opierka, podrúčka, lakťovník, opierka ruky),
* operadlo (=opierka chrbta) s bedrovou opierkou (=drieková opierka, bedrová opora chrbtice, opierka lordózy),
* opierka hlavy,
* dosadacia plocha (=sedacia časť, sedadlo v užšom zmysle, sedák)
* koľajnica sedadla (=koľajnička sedadla, vodiaca lišta sedadla).

### Nastaviteľné charakteristiky

* sklon operadla,
* nastavenie sedadla dopredu a dozadu,
* sklon opierky hlavy,
* výška opierky hlavy,
* poloha bedier,
* hĺbka sedadla,
* výška sedadla,
* variabilná podpora hlavy na bokoch
* a iné

Poznámky
--------

1. ↑  Zdroje slovenských názvov sú (ak nie je v texte uvedené inak): rôzne súčasné STN a ďalej

Referencie
----------

1. 1 2  sedadlo. In:  *Technický slovník naučný 7*. 1. vyd. Praha : Encyklopedický dům, 2004. 546 s. ISBN 80-86044-25-4. S. 223.
2. 1 2  nariadenie vlády Slovenskej republiky z 29. marca 2006 o technických požiadavkách na sedadlá, ich ukotvenia a hlavové opierky motorových vozidiel
3. ↑   *Slováci vyvinuli špeciálne automobilové sedadlo do áut pre zdravotne postihnutých | Články | Svet Mobility* [online]. svetmobility.sk, [cit. 2019-06-21]. Dostupné online. Archivované 2019-06-21 z originálu.
4. ↑   Recent Developments in Body Design. *Horseless Age: The Automobile Trade Magazine*, 11 February 1914, s. 264. Dostupné online [cit. 2014-09-07].
5. ↑  CULLEN, Cheryl Dangel; HALLER, Lynn. *Design Secrets: Products 2*. [s.l.] : Rockport Publishers. Dostupné online. ISBN 9781610596572. S. 14.
6. ↑  Vitito, Christopher J. "For a motor vehicle, boat, or aircraft." U.S. Patent No. 5,775,762. 7. júl 1998.
7. ↑   Your Corner Wrench: Seat covers and airbags do not mix. *The National Post*. Dostupné online [cit. 2017-09-05].
8. ↑   *How to Maintain Car Value - Retain Car Worth and Slow Car Depreciation | Kelley Blue Book* [online].. Dostupné online.
9. ↑  MACHAČKA, Ivo. *Anglicko-český slovník : Silniční doprava*. Pardubice : Systemconsult, 1996. 280 s. ISBN 80-85629-11-9.
10. ↑  KRENČEY, Ivan; KONČEK, Vladimír; POBEHOVÁ, Monika; KRENČEY, Karol, a kol. *Slovensko-nemecký [a] nemecko-slovenský automobilový slovník : pre veľkoobchodníkov, maloobchodníkov, pracovníkov autoservisov a vodičov*. Bratislava : Centrum cudzích jazykov, [1996]. 255 s. ISBN 80-967110-4-0.
11. ↑  MACHAČKA, Ivo. *Německo-český slovník: Automobilová doprava; Silniční vozidla*. 1. vyd. Pardubice : Systemconsult, 1995. 202 s. ISBN 80-85629-09-7.
12. ↑   *Nemecko-slovenský technický slovník. 1,2*. 1. vyd. Bratislava : Alfa, 1993. ISBN 80-05-01193-8.
13. ↑   *Anglicko-slovenský technický slovník.*. 3. vyd. Bratislava : Alfa, 1993. ISBN 80-05-00845-7.
14. ↑  bedrový. In: Slovník súčasného slovenského jazyka
15. ↑  Pozri zdroje uvedené v článku sedadlo.

Zdroj
-----

* *Tento článok je čiastočný alebo úplný preklad článku Car seat na anglickej Wikipédii.*